 NA FRANCIS MUREITHI KAMPUNI za kamari zitaadhibiwa vikali iwapo zitakosa kuwatuza washindi wao kwenye mswada mpya unaopendekeza kudhibiti mchezo wa bahati nasibu. Mswada huo wa Kamari 2023 unalenga kuchukua nafasi ya ile ya Bodi ya Kudhibiti na Kutoa Leseni za Kamari (BLCB) ambayo ndiyo imekuwa ikiongoza sekta hiyo. Mswada huo unapendekeza faini ya juu iwapo kampuni hizo zitakosa kuwatuza washindi. Japo kampuni nyingi za kamari zimekuwa zikitamba kibiashara na kuvutia waraibu wa kamari, sekta hiyo imekuwa ikiandamwa na changamoto tele. Kwa kuwa haijakuwa ikidhibitiwa vyema, sekta hiyo imekuwa na mchango hasi kwenye maisha ya wengi, baadhi uwezo wao wa kiuchumi ukisambaratika kabisa. Bw Peter Kairo, 34 ambaye ni mfanyabiashara jijini Nakuru, alikuwa mraibu wa kucheza kamari kiasi kwamba, maisha yake yalisambaratika, akazama kwenye madeni na akawa na matatizo ya kiakili. “Kamari iliharibu maisha yangu kabisa na hakuna kitu ambacho ninaweza kufanya kujizuia,” akasema Bw Kairo. “Mwanzoni, sikuwa na uraibu wa kucheza kamari lakini wakati janga la corona liliathiri nchi, maisha yalibadilika na nikawa na wakati mwingi wa kukaa tu. Hapo ndipo nilizamia kamari kiasi kuwa nimetumbukia katika madeni ambayo naendelea kulipa hadi leo,” akaongeza. Na si Bw Kairo pekee, Wakenya wengi wamekuwa na simulizi za kuatua moyo kuhusu mchezo wa kamari. Iwapo mswada huo mpya utapitishwa, utaweka mikakati ya kulinda wanaoshiriki kamari. Kuna sheria kwenye mswada huo ambao inayopendekeza faini ya Sh20 milioni na kifungo cha miaka 20 kwa kampuni ambazo zinakosa kulipa wacheza kamari wanaoibuka washindi kwenye ubashiri wao. Pia mswada huo unapendekeza ushuru wa asilimia 15 kwenye kampuni ya Kamari, ambao utakuwa ukilipwa tarehe 20 ya kila mwezi.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  